stanford-oval/wikipedia huggingface dataset:
ריטב"א
ביוגרפיה

נולד ב-1250 בעיר סביליה שבספרד. למד תורה בברצלונה אצל הרא"ה (ר' אהרון הלוי), רבו המובהק שאותו הרבה להזכיר בהערצה, וכן אצל הרשב"א (ר' שלמה בן אדרת). והיה במשא ומתן עם רבי דן אשכנזי שבא לספרד והרבה להתכתב עם הרשב"א. עוד בחיי רבותיו נודע כתלמיד חכם מובהק ומורה הוראה. ב-1280 שימש כדיין בקהילת סרגוסה. כשנתיים לפני היוולדו כבשו הנוצרים את העיר סביליה מידי המוסלמים ובכל תקופת חייו הייתה ליהודים תקופה שקטה. גם בחיי רבותיו, הרשב"א והרא"ה, פנו אליו בני דורו בשאלותיהם הרבות, שכן מספר פעמים הוא מזכיר את הרשב"א והרא"ה. בנוסף לכך, ענה חלק מתשובותיו רק לאחר פטירתם.
מלבד אנשים פרטיים, פנו אליו בשאלות גם בתי הדין של הערים והמחוזות השונים. רבני דורו כינו את בית דינו "בית דין הגדול והיפה". הריטב"א הקדיש מזמנו ללמודי ספר "מורה נבוכים" לרמב"ם.
בחידושיו על התלמוד ניכרת השפעתם של הרמב"ן והרי"ף מחד, ומאידך גיסא דברי בעלי התוספות. כאשר הוא כותב בחידושיו "תוספות" סתם כוונתו בדרך כלל לתוספות רבינו פרץ. כמו כן מביא הרבה מפסיקות מורו ורבו הרא"ה וכן שיטות ראשונים מתלמידי הרמב"ן כדוגמת הרשב"א. הריטב"א רחש כבוד רב גם לרמב"ם וגם לרמב"ן, אך השתדל לא לטשטש את הגבולין בין "דרך האמת" שבה הלך הרמב"ן לבין דרך "חכמת ההיגיון" של הרמב"ם. הוא מביע דעתו, שדרך רמב"ם "נכונה היא מאוד לפי דרכו" ודרך הרמב"ן "היא נכונה יותר לפי דרכו", כאשר את הרמב"ן הוא מכנה לעיתים "רבנו הגדול". הרבה פעמים ניתן לקרוא אותם החידושים הכתובים בספריו גם בחידושי רמב"ן, רשב"א, הנימוקי יוסף והר"ן. חידושיו על התלמוד נחשבים לספר יסוד בשיטת הלימוד המקובלת בעולם הישיבות, והוא נחשב בעל סמכות הלכתית בדברי הבית יוסף. כמו כן מפורסם השו"ת שלו, ובנוסף חיבר ביאור להגדה של פסח.
במסגרת הפילוסופיה של ההלכה מייצג הריטב"א את הגישה לפיה המחלוקות הנמצאות בתלמוד אינן תאונה היסטורית או נובעות מחוסר הבנה וירידת הדורות ואינן פרי הפרשנות האנושית היוצרת (כדעת הרמב"ם), אלא הן טמונות כבר בהתגלות עצמה. כבר התורה שנמסרה למשה בסיני כוללת בחובה את הפרשנויות הסותרות. לדבריו בפרשנותו למסכת עירובין: "כשעלה משה למרום לקבל תורה הראו לו על כל דבר מ"ט פנים לאיסור ומ"ט פנים להיתר... ואמר (הקב"ה) שיהא זה מסור לחכמי ישראל שבכל דור ויהיה הכרעה כמותם". כך, התלמוד, על המחלוקות המתועדות בו, מהווה שיקוף של ההתגלות עצמה. בנוסף, כיוון שכל דעה, גם דעת מיעוט, נמסרה למשה בסיני, קיימת סמכות לבתי הדין בכל דור ודור לברור את הדעה המתאימה לדורו ולעניינו.
הריטב"א השתמש בעיקר בשפה העברית, אך לעיתים גם בערבית ובספרדית.
ספריו

חידושי הריטב"א - הריטב"א חיבר פירוש על רוב מסכתות התלמוד, פורסמו בדפוס חידושיו לכ-20 מסכתות. רוב חיבוריו שהגיעו לידינו עוסקים בהלכות הנוגעות למעשה ולא על מסכתות מסדר זרעים, קדשים וטהרות.
פירוש על הלכות נדרים לרמב"ן
הלכות ברכות  מהדורת משה יהודה בלוי
שאלות ותשובות (ירושלים תשי"ט) מאתר Hebrew Books
ספר הזיכרון - להגנת מורה נבוכים מפני השגות הרמב"ן בפירושו לתורה.
פירוש הגדה של פסח.
פירוש על הלכות הרי"ף בכתב יד, ממנו נשאר לנו רק על מסכת תענית. נדפס בחידושיו על הש"ס.
ספר הדרשות - אבד.
ספר מדרש שמואל מזכיר פירוש למסכת אבות מהריטב"א, אך כותב שיש האומרים שהוא מתלמיד הריטב"א. היום אין בידינו פירוש לאבות מהריטב"א, למעט שרידים מעטים.
לקריאה נוספת

הרב משה גולדשטיין, תולדות רבנו - מבוא לחידושי הריטב"א על מסכת ערובין, הוצאת מוסד הרב קוק, ירושלים תשנ"א
מנחם אלון (עורך), מפתח השאלות והתשובות - שו"ת הריטב"א, שו"ת זיכרון יהודה, הוצאת המכון לחקר המשפט העברי - האוניברסיטה העברית, 1973.
מטיאס

| --- | --- |

 
 מאכלים
 סוג:  מאכלי דגים 
 מוצא:  הולנד 
 מרכיבים עיקריים:  מליח אטלנטי 
 גבינות
 תו תקן:  התמחות מסורתית מובטחת 
 
מטיאס שלם, היישר מהחבית
הרינג בסגנון רוסי, מוגש עם בצל
מטיאס (בהולנדית: Maatjes) הוא דג מליח (הרינג) צעיר מומלח קלות. מקור השם הוא שיבוש של השם maagdenharing (דג בתולים) מאחר שמדובר בדג צעיר שעדיין אינו מכיל אברי רבייה מפותחים. המטיאס כבוש בחביות עץ אלון המכילות תמיסת מלח דלילה (6–21 אחוזי מלח), ומקבל את טעמו הודות לאנזימים מלבלב הדג.
היסטוריה

תהליך הכנת המטיאס התפתח בהולנד בימי הביניים. דגי ההרינג נידוגים בין סוף מאי ותחילת יוני בים הצפוני, בקרבת חופי דנמרק ונורווגיה, לפני תחילת עונת הרבייה שלהם. בתקופה זו דגי ההרינג עשירים במיוחד בשומן (מעל 15% ממשקלם) וטרם מכילים ביצים. הזימים מוסרים וחלק מהקרביים מוצא. חלק אחר מושאר בדג, ובפרט הלבלב. הדגים נכבשים נאים בחביות עץ אלון למשך 5 ימים.
בנוסח ההולנדי תמיסת המלח לכבישה מלוחה הרבה פחות מאשר בנוסח הגרמני והרוסי. כאמצעי הגנה נגד נמטודות, שהן טפילים לדגי ההרינג העלולים להזיק לאוכליהם, קובע החוק ההולנדי חובת הקפאה בטמפרטורה של 45 מעלות צלזיוס מתחת לאפס (או פחות) לפני הכבישה, כך גם נמשך ייצור המטיאס כל השנה ממלאי הדגים הקפואים.
על פי המסורת ההולנדית, טון דגי המטיאס הראשון בכל עונה ניתן במתנה למלכה.
אכילה

בהולנד מקובל לאכול את דג המטיאס בשלמותו (לאחר הסרת האדרה, הראש וניקוי מאיברים פנימיים) ללא כל תוספות, בחודשים מאי עד סוף יוני.
לאחר מכן הדג כבר מלוח מידי ונאכל עם בצל כדי להסוות את המליחות.
כן נאכל הדג בשלב זה כשהוא מגולגל סביב מלפפון כבוש ואז הוא מכונה רולמופס (rolmops).
יהודי אשכנז הביאו להולנד את המנהג לכבוש את הדג במים עם חומץ, סוכר ותבלינים.
ניתן גם לאכול את הדג לאחר הסרת העור כשהוא חתוך לחתיכות מלבניות או מרובעות. ניתן גם לקצוץ את המטיאס לסלט או לטחון. בדרך כלל אוכלים את המטיאס כפי שהוא, בדרך כלל בליווי לחם ופרוסות בצל. במטבח הצפון גרמני נפוץ המטיאס ברוטב שמנת או יוגורט המוגש עם תפוחי אדמה מבושלים בקליפתם, אפונה, בייקון פרוס מטוגן ובצל.
תפוקת חלב נמוכה

| --- | --- |
 גורם:  דחק 
 סיווגים
 ICD-10:  O92.4 
 ICD-11:  JB46.4 
 
תפוקת חלב נמוכה היא מצב בקרב נשים בתקופת ההנקה, שבו תפוקת חלב האם היומית איננה תואמת את הצרכים התזונתיים של התינוק. תפוקת חלב נמוכה לרוב נגרמת עקב עקב הצטברות ממושכת של חלב בשד, או בעקבות ריקון חלקי בהנקה של חלב מהשד. לרוב בר מניעה, אלא אם כן נגרם עקב מצבים רפואיים אחרים, כאשר אלו בקירוב מופיעים אצל 5% מהנשים המניקות. מספר תפיסות מוטעות גורמות לעיתים קרובות לכך שאמהות מניקות חושבות בשגגה שתפוקת החלב שלהן נמוכה כאשר אין בעיה בתפוקת החלב שלהם. ניתן יהיה לחשוד בתפוקת חלב נמוכה כאשר תינוק יונק באופן תקין, אך איננו גדל באופן תקין, או מראה סימני התייבשות או סימנים של תת תזונה, וכאשר אין כל בעיה בריאותית אחרת לתינוק, אשר עשויה להסביר את אי הגדילה. ישנם מצבים בהם אין בעיה בריאותית הגורמת לתפוקת חלב נמוכה. אך קשיים בהנקה, הנגרמים בגלל סיבות שונות, גורמים להנקה להיות לא יעילה, ולכן גם לכך שהשד לא מייצר כמות מספיקה של חלב. השיטה העיקרית להגברת תפוקת החלב היא על ידי תרגולים לשיפור יכולות ההנקה או על ידי שאיבת חלב או שימוש בטכניקות לחיצה על החזה להגברת תפוקת החלב. לחלק מן הנשים התרופה דומפרידון עשויה להגביר את תפוקת החלב. נשים בעלות תפוקת חלב נמוכה יכולות להמשיך להניק במקביל לשימוש בתרכובת מזון לתינוקות, מאחר שיש לכך יתרונות בריאותיים רבים על שימוש בלעדי בתחליפים.
הגדרה

אישה מניקה מוגדרת כבעלת אספקת חלב נמוכה אם אספקת החלב שלה נמוכה מצרכיו התזונתיים של התינוק. משתמשים במונח זה לאחר שתהליך הפקת החלב באם מתחיל, תהליך זה מתחיל ב-30 עד 40 השעות הראשונות לאחר הלידה. אספקת חלב נמוכה נבדלת מהמצב שבו תחילת ייצור חלב האם מתעכב, מאחר שבהמשך חלב האם יעבור לייצור תקין; מקרה זה ידוע בתור אספקת חלב מאוחרת.
גורמים

אספקת חלב נמוכה יכולה להיות ראשונית (הנגרמת על ידי תנאים רפואיים או בעיות אנטומיות באם),שניונית (הנגרמת על ידי הסרת חלב באופן יסודי וקבוע מן השדיים) או שניהם. השכיחות של תפוקת חלב נמוכה ראשונית אינה ידועה, אבל מוערך כי שיעורה מגיע על ל-5% מהנשים. ישנם גורמים רבים העשויים להפריע על הנקה סדירה ותפוקת חלב נורמלית. במחקר שפורסם ב-2007 נטען כי הסיבות המובילות הן שימוש שלא לצורך בתרכובת מזון לתינוקות, הנקה מתוזמנת או לפי לוח זמנים (בניגוד להנקה לפי דרישת התינוק) ושימוש יתר במוצצים. מצבים רפואיים בתינוק הגורמים למציצה חלשה או אחיזה לא נכונה של השד, יכולים לגרום לאספקת חלב נמוכה על ידי עיכוב באספקת החלב לתינוק. מצבים אלו כוללים לשון קשורה, מומי לב מולדים, עיכוב התפתחותי של תינוקות ותסמונת דאון. קשיים בהנקה, או אחיזה לא נכונה של השד הם מצבים נפוצים מאוד. קשיים אלה עלולים לגרום לירידה זמנית באספקת החלב. במידה והאשה מצליחה לפתור את הקשיים, ולהגיע למצב שבו היא מניקה נכון, ובאופן יעיל תפוקת החלב תשתפר במהרה.
הגורמים העיקריים לאספקת חלב נמוכה כוללים:
מחסור ברקמה בלוטית בשד, הידוע גם ככשל הנקה ראשונית. לשדיים עם רקמות לא מספיקות לעיתים קרובות יש צורה צינורית, עם רווח גדול בין השדיים, ולעיתים קרובות אף לא גדלים במהלך ההריון.
היוותרות שליה ברחם (אנ')
תסמונת שיהאן
ניתוחי שד קודמים (במיוחד הקטנת חזה)
ניזום פטמות בעבר (אנ')
תסמונת השחלות הפוליציסטיות
תת-פעילות של בלוטת התריס
יתר לחץ דם
חוסר פרולקטין בדם (אנ')
היריון
עישון של יותר מ-15 סיגריות ליום מיוחס כגורם לתפוקת חלב נמוכה. תרופות רבות גורמות לפגיעה משמעותית ביכולת ייצור החלב, ביניהם התרופה פסאודואפדרין (באנגלית :pseudoephedrine), משתן, וכן אמצעי מניעה המכילים אסטרוגן. קיימת סברה כי מספר עשבי תיבול, במיוחד מרווה, עשויים לגרום לדיכוי ייצור החלב.
מנגנון

המנגנון הפיזיולוגי אשר אחראי על הסדרת תפוקת החלב, עדיין איננו מובן לעומק. רמות גבוהות של פרולקטין חיוניות להנקה, אך עם זאת, אין התאמה בין כמות הפרולקטין בגוף לבין כמות החלב המיוצר.דבר שנמצא כי הוא משפיע על כמות החלב המיוצרת הוא פפטיד הנקרא FIL, פפטיד זה מעכב ייצור של חלב כל עוד קיים חלב בשד. לאחר שהחלב הופק ונאגר בחזה, לא ניתן להפחית את כמות החלב, אלא אם מוציאים אותו בעקביות ויסודיות מהחזה. ניתוח או פציעה בחזה יכולים אף הם להפחית את כמות החלב בחזה.
אומדן

הסיבה הנפוצה ביותר להפסקת הנקה היא אמונתה של האישה כי אספקת החלב שלה איננה מספיקה. במקרים רבים כאלה, אספקת החלב דווקא תקינה. לאחר מספר שבועות או חודשים של הנקה, מתרחשים שינויים אשר יכולים להיתפס בעיני האם בתור ירידה באספקת החלב, כגון: החזה מרגיש רך יותר (שינוי תקין לאחר 1–3 חודשים), דרישות תכופות יותר של התינוק לינוק, זמן ההנקה מתקצר, קוליק תינוקות, התפיסה שהתינוק מרגיש שבע יותר לאחר אכילת תרכובת מזון לתינוקות והאטה בגדילת התינוק לאחר שלושה חודשים.
כדי להעריך האם אספקת החלב אינה מספיקה, יש להשתמש בפרמטרים איכותיים כגון:
תינוק בן 3–5 ימים, אמור לתת צואה בין 3–4 פעמים ביום ושתן 3–5 פעמים ביום . תינוק בן 5–7 ימים, אמור לתת צואה 3–6 פעמים ביום ושתן 4–6 פעמים ביום.
התינוק אמור להראות ערני, בעל טונוס שרירים טוב ולא מראה סימני התייבשות.
התינוק אמור לעלות במשקל ולגדול. תינוקות אשר מאבדים 5-7% ממשקל לידתם מחייבים התערבות רפואית. קבלת עירוי בזמן צירי לידה, נוטה להעלות את משקל התינוק באופן מלאכותי, דבר היכול לגרום להטעיה באחוז ירידת משקלו של התינוק. תינוקות אמורים לחזור למשקל לידתם לאחר כשבועיים ולהעלות לפחות כ-150 גרם בשבוע.
אם התינוק אינו מראה סימני גדילה, יש להתחשב בסיבות נוספות כגון:
העברת חלב לקויה בעקבות לשון קשורה או שפה שסועה.
מצבים רפואיים כמו אי ספיגה של חומרי מזון.
מניעה

השבוע הראשון לאחר הלידה הוא התקופה החשובה ביותר לתחילת הפקת החלב.עשרת הצעדים של היזמה להקמת "בתי חולים ידידותיים לתינוקות" (אנ') מתארים מספר צעדים מטעם בית החולים אשר עשויים לתרום לפיתוח טוב של אספקת החלב של האם, לדוגמה התרה לאמהות ולתינוקות להישאר יחד 24 שעות ביממה ומתן הנחיות וליווי בזמן ההנקה על ידי צוות מקצועי.שימוש בתחליפי חלב אם או בתרומות חלב אם מומלצים לשימוש רק במצב שהוא הכרחי מבחינה רפואית.
קיימת התאמה בין הנקה בימים הראשונים לחיי התינוק ולבין תפוקת חלב גבוהה.יש להאכיל תינוקות כאשר תינוקות מראים סימני רעב.נפוץ כי בחצי השנה הראשונה לחייהם, לתינוקות יהיה צורך להאכלה במהלך הלילה.לרוב בימיו הראשונים של התינוק זמן ההנקה הממוצע ינוע בין 10 ל-15 דקות.
אם תינוק איננו מסוגל לינוק, יש לספק את החלב המופק עצמאית (משאבה או לחיצות ידניות), עד שעתיים מרגע הפקת החלב, ולפחות 8 פעמים ביממה.
טיפול

רצוי להתחיל בניסיונות טיפול להגדלת אספקת החלב מיד לאחר האבחון מאחר שקשה להחזיר את המצב לקדמותו. הטיפול העיקרי להגדלת אספקת החלב הוא להגביר את התדירות של ניקוז החלב מהחזה וכן הגברת גירוי החזה. נמצא כי לאמהות לילדים המסוגלים לינוק באופן תקין, הטיפול הראשוני שעליהן לבצע הוא שיפור טכניקת ההנקה. אם אחיזת התינוק בשד איננה מיטבית, שיפור האחיזה עשוי לעזור לתינוק לינוק כמות חלב גדולה יותר. עיסוי עצמי של החזה מומלץ עבור הגברת רפלקס פליטת החלב והגברת זרימתו. חלק מהמומחים ממליצים על שימוש במשאבת חלב לאחר כל הנקה לשם יציאת כמות חלב גבוהה יותר מה שיעודד את ייצור החלב. אם התינוק איננו מסוגל לינוק באופן תקין, מומלץ לשאוב את החלב בצורה ידנית או בעזרת משאבת חלב.
מומלץ לאמהות המשתמשות בתרופות וצמחי מרפא לקבל הנחיות לשימוש בטיפולים, שכן אלו עלולים לדכא את ייצור החלב.מומלץ כי אישה הסובלת מתפוקת חלב נמוכה תעבור בדיקות גופניות מקיפות לבדיקת גורמים אפשריים למצב,אך עם זאת, מקצוענים ויועצי הנקה רבים אינם מפנים לבדיקות אלו.
טיפול > תרופות וצמחי מרפא

מומחים רבים להנקה ויועצי הנקה ממליצים להשתמש בתרופות או בצמחי מרפא אשר אנשים סבורים כי הם עשויים להגביר את תפוקת החלב. בשנת 2010 נערך מחקר אקראי, כפול-סמיות, מבוקר על ידי תרופת דמה אשר הראה כי דומפרידון הגביר את ייצור החלב אצל אמהות לפגים. מחקר קטן נוסף הראה כי רק חלק מהנשים הגיבו לדומפרידון והשאר לא. בחלק מצמחי המרפא, ביניהם גרגרנית יוונית וגדילן מצוי, נעשה שימוש מסורתי ונרחב על מנת להגביר את אספקת חלב האם, עם זאת, אין מספיק ראיות מדעיות לאישוש יעילותם של צמחי מרפא להגברת תפוקת חלב אם. נוהלי העבודה של האקדמיה להנקה בנוגע לתפוקת חלב נמוכה טוענים כי אין ראיות מדעיות מבוססות לכך שניתן להגדיל את תפוקת החלב בעזרת צמחי מרפא אך עם זאת, חלק מהחומרים עשויים להיות שימושיים במקרים מסוימים.
טיפול > הזנה משלימה

אם אספקת חלב האם איננה מספיקה, מומלץ להשתמש בתרכובת מזון לתינוקות או אף בחלב של אם תורמת, על מנת שהתינוק יקבל כמות מספקת של חומרי מזון. רצוי להשתמש בתרכובות המזון לתינוקות מיד לאחר ההנקה ולא במקומה. לרוב השימוש בתרכובות המזון יורד בהדרגה כאשר תפוקת החלב חוזרת לתקינותה. במקרים מסוימים, במיוחד כאשר תפוקת החלב נמוכה מסיבות רפואיות כמו למשל מחסור ברקמה בלוטית, שימוש בתרכובות המזון לתינוקות לטווח ארוך הוא הכרחי. לנשים אשר מתקשות להניק, מומלץ להניק במידת האפשר במקביל לשימוש בתרכובת מזון לתינוקות, דבר המציע יתרונות רבים על פני שימוש בתרכובות המזון לתינוקות בלבד.
ראו גם

בלוטת חלב
בעיות בהנקה (אנ')
לקריאה נוספת

שלי גת, עינת טלמון, ורד לב, המדריך הישראלי להנקה, עם עובד, 2016.
Powers, N. G. (1999). Slow weight gain and low milk supply in the breastfeeding dyad. Clinics in perinatology, 26(2), 399-430.
הערות שוליים

1 2 3 4  M. R. Neifert, Prevention of breastfeeding tragedies, Pediatric Clinics of North America 48, 2001-4, עמ' 273–297
1 2 3 4 5 6 7 8  Lisa Helen Amir, Breastfeeding--managing 'supply' difficulties, Australian Family Physician 35, 2006-9, עמ' 686–689
1 2 3 4 5 6 7 8 9 10 11 12 13 14 15  Kent, Jacqueline C.; Prime, Danielle K.; Garbin, Catherine P., "Principles for Maintaining or Increasing Breast Milk Production", Journal of Obstetric, Gynecologic, and Neonatal Nursing 41(1), 2012, עמ' 114-121 doi: 10.1111/j.1552-6909.2011.01313.x
1 2 3 4 5 6 7 8 9 10 11 12 13 14 15 16 17  Academy Of Breastfeeding Medicine Protocol Committee, ABM Clinical Protocol #9: Use of galactogogues in initiating or augmenting the rate of maternal milk secretion (First Revision January 2011), Breastfeeding Medicine: The Official Journal of the Academy of Breastfeeding Medicine 6, 2011-2, עמ' 41–49 doi: 10.1089/bfm.2011.9998
1 2 3 4 5 6 7 8 9 10 11 12  N HURST, Recognizing and Treating Delayed or Failed Lactogenesis II, Journal of Midwifery & Women's Health 52, 2007-11, עמ' 588–594 doi: 10.1016/j.jmwh.2007.05.005
↑  Lawrence, Ruth A, Breastfeeding : a guide for the medical profession, Eighth edition, Philadelphia, PA: Elsevier, 2016, עמ' 833
↑  Lawrence, Ruth A., Breastfeeding : a guide for the medical profession, Eighth edition, Philadelphia, PA: Elsevier, 2016, עמ' 497
↑  Lawrence, Ruth A., Breastfeeding : a guide for the medical profession, Eighth edition, Philadelphia, PA: Elsevier, 2016, עמ' 589
1 2  Lawrence, Ruth A., Breastfeeding : a guide for the medical profession, Eighth edition, Philadelphia, PA: Elsevier, 2016, עמ' 355
1 2  Lawrence, Ruth A., Breastfeeding : a guide for the medical profession, Eighth edition, Philadelphia, PA: Elsevier, 2016, עמ' 390-392
1 2  Lawrence, Ruth A., Breastfeeding : a guide for the medical profession, Eighth edition, Philadelphia, PA: Elsevier, 2016, עמ' 78
1 2  Lawrence, Ruth A., Breastfeeding : a guide for the medical profession, Eighth edition, Philadelphia, PA: Elsevier, 2016, עמ' 258-260
↑  Lawrence, Ruth A, Breastfeeding : a guide for the medical profession, Eighth edition, Philadelphia, PA: Elsevier, 2016, עמ' 278-279
1 2  .Lawrence, Ruth A, Breastfeeding : a guide for the medical profession, Eighth edition, Philadelphia, PA: Elsevier, 2016, עמ' 246-247
↑  Lawrence, Ruth A., Breastfeeding : a guide for the medical profession, Eighth edition, Philadelphia, PA: Elsevier, 2016, עמ' 909-910
↑  Lawrence, Ruth A., Breastfeeding : a guide for the medical profession, Eighth edition, Philadelphia, PA: Elsevier, 2016, עמ' 389-390
↑  Alessandra N. Bazzano, Rebecca Hofer, Shelley Thibeau, Veronica Gillispie, A Review of Herbal and Pharmaceutical Galactagogues for Breast-Feeding, The Ochsner Journal 16, 2016, עמ' 511–524
↑  Lawrence, Ruth A., Breastfeeding : a guide for the medical profession, Eighth edition, Philadelphia, PA: Elsevier, 2016, עמ' 836
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
משאבת חלב
ג'ים לנג'ווין

ג'ים לנג'ווין בבית הלבן עם נשיא ארצות הברית ברק אובמה בטקס ציון 20 שנים לחוק האמריקאים בעלי המוגבלויות
ג'יימס "ג'ים" לנג'ווין (באנגלית: James "Jim" Langevin; נולד ב-22 באפריל 1964) הוא פוליטיקאי אמריקאי חבר המפלגה הדמוקרטית שכיהן כנציג המחוז השני של רוד איילנד בבית הנבחרים של ארצות הברית. הוא חבר הקונגרס הראשון המשותק ומרותק לכיסא גלגלים.
ביוגרפיה

לנג'ווין נולד בפרובידנס שברוד איילנד, גדל ולמד בווריק. בגיל 16, התנדב במסגרת הצופים בתחנת משטרה מקומית, באוגוסט 1980, שוטר בתחנה שהדגים בפני חברו את השימוש באקדח החדש שרכש, פלט כדור שנתזים ממנו פגעו בצווארו של לנג'ווין והותירו משותק לחלוטין ברגליו ועם שימוש מוגבל בלבד בידיו. על אף הקשיים חזר לאחר חצי שנה ללימודים בתיכון וסיים אותו עם בני כיתתו.
לנג'ווין סיים ב-1990 תואר ראשון ברוד איילנד קולג', במהלך לימודיו כיהן כנשיא אגודת הסטודנטים. ב-1994 סיים תואר שני בממשל מאוניברסיטת הרווארד.
לנג'ווין החל את פעילותו הפוליטית כמתנדב במטה הבחירות של ראש עיריית ווריק. ב-1986 נבחר לאספת החוקה של רוד איילנד וב-1988 נבחר לבית הנבחרים של מדינת רוד איילנד. בנובמבר 1994 נבחר למזכיר המדינה של רוד איילנד, הוא היה המזכיר הצעיר ביותר לכהן בתפקיד. בנובמבר 2000 נבחר לנציג המחוז השני של רוד איילנד בבית הנבחרים של ארצות הברית, ומאז נבחר עוד תשע פעמים לתפקיד. הוא כיהן 16 שנים כחבר בוועדת המודיעין של בית הנבחרים, מכהן בוועדת ביטחון המולדת וייסד את שדולת ביטחון הסייבר בקונגרס.
ב-18 בינואר 2022 הכריז לנג'ווין על פרישתו מבית הנבחרים לקראת בחירות 2022, וכהונתו תמה לאחר 22 שנה עם התפזרות הקונגרס ה-117 של ארצות הברית.
הערות שוליים

↑  סטפני מרי ואלי מטניק, Langevin won't seek reelection, opening Rhode Island seat, באתר פוליטיקו, 18 בינואר 2022 (באנגלית)
| --- | --- |
בקרת זהויות :  ISNI: 0000 0000 3144 6030  LCCN: n95052411  US Congress: L000559  VIAF: 50934468   WorldCat (עם VIAF): 50934468
בשנה הבאה

בשנה הבאה הוא שיר עברי, שכתב אהוד מנור והלחינה נורית הירש. השיר בוצע לראשונה בראשית שנת 1970 על ידי הצמד אילן ואילנית והיה ללהיט.
תולדות השיר

השיר נכתב על ידי אהוד מנור לזכרו של אחיו הצעיר, יהודה וינר, שנהרג במלחמת ההתשה בשנת 1968 (לזכרו כתב קודם לכן את השיר "אחי הצעיר יהודה"). השיר מתאר את כמיהתו של מנור לבלות זמן נוסף עם אחיו המנוח, בדומה לשיר Sunny, שכתב בובי הב בשנת 1963 בעקבות הירצחו של אחיו הגדול הרולד.
אהוד מנור מסר את השיר לנורית הירש על מנת שתלחינו, לפי בקשתו של שלמה צח, אמרגנה של אילנית. הירש הלחינה את השיר עם לחן אלגי ועגום, במקצב 6/8. צח סבר שהשיר איננו מתאים לאילנית בנקודה בה נמצאה הקריירה שלה, וביקש מהירש ומנור ליצור גרסה שמחה ומלאת תקווה. הירש שינתה את הלחן בהתאם, והחליפה את מקצב השיר ל-4/4. במקביל, ערך מנור שינויים במילות השיר. במקור, סיים מנור את השיר במילים: ”אנפה לבנה תפרוש באור כנפיים, והשמש תשקע בתוכן”; תיאור המציאות הנשקפת ממרפסת ביתו, הפונה מכתף הכרמל אל המערב. לבקשתה של הירש, בחר מנור בניסוח החליפי והאופטימי, ”השמש תזרח בתוכן”.
ביצועים

את השיר ביצעו לראשונה הצמד אילן ואילנית והוא זכה להצלחה רבה. במשך השנים בוצעו לשיר גרסאות כיסוי רבות, בהן של עוזי חיטמן, גלי עטרי. כמו כן בוצעו גרסאות כיסוי של השיר בשפות אחרות, כגון צרפתית (על ידי ריקה זראי), באנגלית (על ידי שרי צוריאל בתור קיפי בן קיפוד), גרמנית (על ידי דליה לביא), יפנית (על ידי הצמד חדוה ודוד) ופרסית (על ידי Aref).
מבנה השיר

לשיר שלושה בתים בני ארבע שורות כל אחד, בחריזה מסורגת. לאחר כל בית מופיע פזמון חוזר בן שלוש שורות.
מיקומי שיא

|   ‏‏‏  מצעדים ודירוגים (1970)> מדינה |   ‏‏‏  מצעדים ודירוגים (1970)> מצעד |   ‏‏‏  מצעדים ודירוגים (1970)> מיקום שיא |   ‏‏‏  מצעדים ודירוגים (1970)>  |
| --- | --- | --- | --- |
|  ישראל | רשת ג' | 3 |  |
|  ישראל | גלי צה"ל | 4 |  |
הערות שוליים

↑  הסיפור מאחורי השיר "בשנה הבאה" של אהוד מנור ז"ל, באתר טיולי אתנחתא, ‏2011-10-16
↑  גלי זנדר, הסודות מאחורי השירים הישראלים, באתר ynet, 30 במאי 2016
↑  כך לפי דברי הירש -  תיעוד יוצרים ישראלים של מפעל הפיס, ראיון של יואב קוטנר על נורית הירש, סרטון  באתר יוטיוב
↑  ביצוע של ריקה זראי בצרפתית
↑  ביצוע של האחיות ברי באנגלית
↑  ביצוע של דליה לביא בגרמנית
↑  ביצוע של חדוה ודוד ביפנית
↑  ביצוע של Aref בפרסית
| אילן ואילנית |
| --- | --- | --- |
אילן • אילנית
| אלבומי אולפן | אילן ואילנית (1967) • סביב לעולם • יחד לתמיד • אילן ואילנית (1970) • שוב אתכם • Folksongs Der Welt • ישראל שלי חוגגת |  |
| מיני-אלבומים | 4 שירים חדשים להנאתכם • בשנה הבאה • בוא ונשתגע בחולות |  |
| אלבומי אוסף | Songs from Israel • כמו פעם |  |
| סינגלים עבריים | "בעקבותייך" • "כבר אחרי חצות" • "נומה נומה" • "יחד לתמיד" • "סיגליות" • "מעבר להרים" • "בשנה הבאה" • "חמסין בגן חיות" • "עכשיו עכשיו" • "בין שני לבבות" • "רינגולי" • "ושוב אתכם" • "חופשי ומאושר" • "יחזקאל" • "ישראל שלי חוגגת" • "אדון אבוקדו וגברת אבוקדה" • "למה למה" • "דברים שאמרנו" • "גוליבר" |  |
| סינגלים לועזיים | "Sweet Malaika" • "Bang Bang" |  |
| --- | --- |
בקרת זהויות :  NLI: 987007516604905171  MusicBrainz work: c6f6862d-d836-4b7d-b164-026e1eeb0ad4
ג'ובאני גאלבאיו

ג'ובאני גאלבאיו (באיטלקית: Giovanni Galbaio) היה השמיני מבין דוכסי ונציה. כיהן בתפקיד דוג'ה בין השנים 787–804, והיה השמיני שנשא בתואר זה.
גאלבאיו עלה לשלטון לאחר מות אביו, מאוריציו גאלבאיו, אשר מינה אותו לדוג'ה שני כבר בשנת 778, באזורו של הקיסר הביזנטי לאון הרביעי.
קורות חיים

גאלבאיו נשבה לזמן קצר על ידי המלך הלומברדי דסידריוס, אולם אביו שכנע את האפיפיור לשלוח שגרירים לקרל הגדול (בן בריתם של הלומברדים) ולהביא לשחרורו.
לאחר שחרורו מהשבי, החל אביו לפעול לכך שיירש את כסו.
לאחר עלייתו לשלטון בוונציה (מבלי בחירות) החל במאבק נגד הפטריארך של גראדו אשר תקף את סחר העבדים. באותה עת היה סחר העבדים בים האדריאטי מרכיב חשוב בכלכלת ונציה. באותה עת שלט קרל הגדול בלומברדיה, ובשל השקפתו הדתית ועמדת הכנסייה אסר על העבדות בלומברדיה ובארצות הפרנקים.
גאלבאיו שכנע את קיסרית האימפריה הביזנטית, אירנה מאתונה לקבוע כי בנו, מאוריציו גאלבאיו השני, יהיה דוג'ה אחריו.
במהלך מאבקו בכנסייה מינה את אחיינו בן ה-16, כריסטופר, לבישוף אוליוולו, אולם הפטריארך סירב לאשר את המינוי, רשמית - בשל גילו הצעיר של כריסטופר, אולם בפועל - בשל תמיכת גאלבאיו בביזנטיון כנגד הפרנקים.
מאוריציו נשלח לתקוף את גראדו, והפיל את הפטריארך הזקן מראש מגדל בעיר.
במקביל, התחזקה ההתנגדות לשלטונו של גאלבאיו בוונציה, וכוחות צבא שבראשם אובלריו דליי אנטנורי תקפו את העיר ונציה. בשנת 803 נמלטו גאלבאיו, מאוריציו וכריסטופר למנטובה, שם נפטרו.
דרגון בול Z: מיזוג נולד מחדש

| --- | --- |

כרזת הסרט
 מבוסס על:  "דרגון בול Z"
 בימוי:  שיגיאסו יאמאוצ'י 
 הופק בידי:  Kōzō Morishita 
 תסריט:  טקאו קויאמה 
 עריכה:  שיניצ'י פוקומיצו
 מוזיקה:  שונסוקה קיקוצ'י 
 צילום:  טושיהארו טאקיי
 מדינה:  יפן 
 חברת הפקה:  טואי אנימציה 
 חברה מפיצה:  טואי אולפני אנימציה
 שיטת הפצה:  וידאו על פי דרישה 
 הקרנת בכורה:  יפן4 במרץ 1995 ארצות הברית28 במרץ 2006
 משך הקרנה:  52 דקות
 שפת הסרט:  יפנית 
 סוגה:  פנטזיה, אנימה
 הכנסות:  חצי מיליון דולר
 סרט קודם:  דרגון בול Z: ביו-ברולי
 סרט הבא:  דרגון בול Z: זעם הדרקון
 דף הסרט ב־IMDb
 
דרגון בול Z: מיזוג חדש נולד (באנגלית: Dragon Ball Z: Fusion Reborn, ביפנית: ドラゴンボールZ 復活のフュージョン!!悟空とベジータ). סרט קולנוע יפני מסוגת האנימה. את הסרט ביים שיגיאסו ימאיצ'י. הסרט השנים עשר המבוסס על הסדרה "דרגון בול Z".
הסרט יצא לאור בבתי הקולנוע היפניים ב-4 במרץ 1995, ולאחר מכן עשתה גרסה אנגלית את דרכה אל בתי הקולנוע בצפון אמריקה ב-28 במרץ 2006. הסרט גם דובב לעברית.